AARHUS: Sommerferie, grænsekontrol og bandekonflikt. Presset er stort på Østjyllands Politi for tiden, og det har det været i en lang årrække, hvis man spørger hos Østjyllands Politiforening, der repræsenterer de omkring 900 politifolk fra landsdelen.

Her oplever man, at de østjyske betjente efter mange års slid nu tager konsekvensen og søger orlov eller helt finder en tilværelse udenfor politiet, fortæller formand Heino Kegel.

- Det er svært direkte at gå ind og påvise, at den øgede arbejdsbyrde er årsagen, men det er vores klare indtryk, at en stor del af forklaringen skal findes her. Der er flere opgaver end der er folk til. Det giver et forringet arbejdsmiljø og forringer i sidste ende også arbejdet. Og vi oplever den tendens, at folk i stigende grad søger væk. Det gælder både betjente, der forhører sig om pensionsmuligheder et par år tidligere end forventet, men det er i særlig høj grad også de yngre betjente, vi ser gøre det, siger formanden i Østjyllands Politiforening.

Antallet af polititjenestemænd, der har fået bevilget orlov ved Østjyllands Politi, er steget de seneste år, viser tal fra Rigspolitiet. I 2016 gik ti personer på orlov, samme antal som året før, mens det tal i 2014 var fire. Ikke alamerende tal, mener stabschef hos Østjyllands Politi, Frits Kjeldsen.

- Vi har løbende en dialog med de faglige organisationer, hvor vi ser på, hvorfor folk søger orlov. Kigger man på orlovstallet hos os og sammenligner det med jobflowet i andre dele af erhvervslivet, både offentligt og privat, synes jeg, at det ligger i den lave ende. Man er nødt til at sætte det i perspektiv, og ser man på, hvor mange medarbejdere, vi har, mener jeg ikke, at det er alarmerende. Men vi anerkender selvfølgelig, at der har været en lille stigning. Det er vi opmærksomme på og vil også kigge nærmere på det for at finde ud af, hvad der ligger bag, fortæller Frits Kjeldsen.

Hos Østjyllands Politiforening er det både tallet, men i endnu højere grad tendensen, der bekymrer. Fra januar 2007 til maj 2017 er 65 polititjenestemænd hos Østjyllands Politi gået på orlov, mens kun 34 er kommet retur herfra. Altså vender omkring halvdelen ikke tilbage til den lyseblå uniform.

- Det er et sygdomstegn, når vi ser, at så mange ikke vender tilbage til politiet. Orlov er blevet en ting, der åbent diskuteres ved frokostbordet. Folk sidder og deler jobannoncer, og det er da bekymrende, at det er nået dertil, siger Heino Kegel.